Diari Oficial de la Generalitat Valenciana


Sumari del DOGV 5165, del 29-12-2005 (2005/14957)

ORDE de 21 de desembre de 2005, de la Conselleria d'Agricultura, Pesca i Alimentació, per la qual es regulen les ajudes per a l'exercici 2006 al foment del cessament anticipat en l'activitat agrària a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5165

Data del DOGV
:   29-12-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/14211


Data del document
:   21-12-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda pública
    * cessament d'activitat agrícola
    * ajuda a l'agricultura
    * FEOGA
    * suport econòmic

ORDE de 21 de desembre de 2005, de la Conselleria d'Agricultura, Pesca i Alimentació, per la qual es regulen les ajudes per a l'exercici 2006 al foment del cessament anticipat en l'activitat agrària a la Comunitat Valenciana. [2005/X14424]
  
En el Reglament (CE) 1257/1999, del Consell, de 17 de maig, d'ajudes al desenrotllament rural a càrrec del Fons Europeu d'Orientació i Garantia Agrària (FEOGA), es va establir un nou marc general d'ajudes a favor d'un desenrotllament rural sostenible cofinançat per la Secció Garantia del Fons per al període 2000-2006. Entre les ajudes previstes es troba la corresponent al foment del cessament anticipat en l'activitat agrària, a la qual podran acollir-se els agricultors de més edat i els seus treballadors que decidisquen cessar en l'activitat agrària, i contribuir així a millorar l'estructura de l'explotació que en resulte.
  
En el Reglament R(CE) 1257/1999 s'establix el marc de les ajudes a favor d'un desenrotllament rural sostenible, les mesures del qual acompanyen altres instruments de la política agrària comuna i els servixen de complement. En el Reglament R(CE) 817/2004 s'establixen les disposicions d'aplicació del Reglament R(CE) 1257/1999.
  
En este marc comunitari, per mitjà de la Decisió C (2000) 3549, de 24 de novembre de 2000, la Comissió Europea va aprovar el Programa de Desenrotllament Rural per a les Mesures d'Acompanyament a Espanya referit al període de programació 2000-2006.
  
El document de programació establix el pla estratègic en què, d'acord amb la Llei General de Subvencions, Llei 38/2003, de 17 de novembre, es descriuen i es quantifiquen els objectius, es definixen les mesures del programa, se'n determina l'impacte econòmic, social i ambiental previsible i es recull la planificació financera per al període de programació distribuït per mesures i exercicis pressupostaris.
  
Amb caràcter general, es perseguix l'objectiu d'adaptar les condicions de producció i les estructures de les explotacions acollides a estes mesures, amb la finalitat que complisquen els principis de desenrotllament sostenible dels principis productius. Concretament, amb el foment del cessament anticipat en l'activitat agrària, principalment en aquelles zones en què l'envelliment de la població i el minifundisme de les estructures es troba més accentuat, s'afavorix la millora de l'estructura de l'explotació agrària i el canvi generacional.
  
En el Reial Decret 5/2001, de 12 de gener, reformat per mitjà del Reial Decret 708/2002, es regula a Espanya l'aplicació del cessament anticipat en l'activitat agrària, prevista en el capítol IV del Reglament (CE) 1257/1999, del Consell.
  
En el Reial Decret 2128/2004, de 29 d'octubre, es regula el Sistema d'Informació Geogràfica de Parcel·les Agrícoles (SIGPAC) i s'establix que, a partir de gener de 2005, és l'única base de referència per a la identificació de parcel·les agrícoles en el marc de la política agrària comuna i la seua utilització com a instrument de control i gestió en els règims d'ajudes relacionades amb la superfície.
  
En la present orde, en compliment de la normativa comunitària i dels reials decrets esmentats adés, s'establix un règim d'ajudes per al foment del cessament anticipat en l'activitat agrària en l'àmbit de la Comunitat Valenciana.
  
Per això, i fent ús de les atribucions que em són conferides,
  
ORDENE
  
Apartat 1. Objectiu i àmbit d'aplicació
  
Amb esta orde s'establix un règim d'ajudes per fomentar el cessament anticipat en l'activitat agrària, a fi d'assegurar uns ingressos als agricultors de més edat que decidisquen cessar en l'activitat agrària, com també fomentar la substitució d'estos agricultors de més edat per d'altres mas jóvens que puguen millorar la viabilitat econòmica de l'explotació a què accedixen.
  
Les ajudes regulades en la present orde s'aplicaran a tot el territori de la Comunitat Valenciana.
  
Apartat 2. Definicions
  
A l'efecte d'aplicació d'estes ajudes, s'entén per:
  
a) Cedent o cessionista: l'agricultor que cessa definitivament en l'activitat agrària amb finalitats comercials i cedix la seua explotació a un cessionari o a un servici o entitat de transmissió.
  
b) Cessionari agrari: la persona física o jurídica, ja que s'hi inclouen les cooperatives i les entitats associatives agràries, que succeïx el cedent al capdavant de l'explotació agrària i que, per això, n'amplia les dimensions, o que pren totalment o parcialment les terres cedides pel cedent per ampliar així la seua explotació pròpia. S'inclouen en el concepte de cessionari agrari els jóvens agricultors, és a dir, les persones majors de díhuit anys i menors de quaranta que exercixen o pretenen exercir l'activitat agrària.
  
c) Treballadors de l'explotació: les persones que exercixen la seua activitat en l'explotació del cedent, tant si són membres de la família del titular com assalariades i cessen definitivament en l'activitat agrària.
  
d) Cessionari no agrari: la persona o l'entitat que es fa càrrec de les terres cedides per destinar-les a usos forestals, a creació de reserves ecològiques o a altres usos no agraris.
  
e) Titular de l'explotació: la persona física o jurídica que exercix l'activitat agrària organitzant els béns i drets integrants de l'explotació amb criteris empresarials i assumint els riscs i les responsabilitats civils, socials i fiscals que puguen derivar-se de la gestió de l'explotació.
  
f) Agricultor professional: la persona física que és titular d'una explotació i que, almenys, obté el 50 per cent de la seua renda d'activitats agràries o altres activitats complementàries, sempre que la part de renda procedent directament de l'activitat agrària realitzada en la seua explotació no siga inferior al 25 per cent de la seua renda total i el temps de treball dedicat a activitats agràries o complementàries siga superior a la mitat del seu temps de treball total.
  
A este efecte, es consideraran activitats complementàries la participació i la presència com a conseqüència d'elecció pública en institucions de caràcter representatiu, així com en òrgans de representació de caràcter sindical, cooperatiu o professional, sempre que estos es troben vinculats amb el sector agrari, les de transformació dels productes de la seua explotació i les relacionades amb la conservació de l'espai natural i la protecció del medi ambient, com també les turístiques, cinegètiques i artesanals realitzades en la seua explotació.
  
g) Agricultor a títol principal: l'agricultor professional que obtinga almenys el 50 per cent de la seua renda total de l'activitat agrària exercida en la seua explotació i el temps de treball del qual dedicat a activitats no relacionades amb l'explotació siga inferior a la mitat del seu temps de treball total.
  
h) Unitat de treball agrari (UTA): el treball efectuat per una persona dedicada a temps complet, durant un any, a l'activitat agrària.
  
i) Explotació agrària: conjunt de béns i drets organitzats empresarialment pel seu titular en l'exercici de l'activitat agrària, primordialment amb finalitats de mercat, i que constituïx, en si mateix, una unitat tecnicoeconòmica.
  
j) Hectàrea tipus: superfície compresa per una hectàrea el marge brut estàndard de la qual (MBE) és de 300 euros o el seu equivalent en unitats de bestiar major (UBM). Per convertir qualsevol superfície al concepte unitari d'hectàrea tipus, s'aplicaran les taules de marges bruts estàndard (MBE) de l'annex núm. 1.
  
Apartat 3. Beneficiaris
  
Podran ser beneficiaris de les ajudes establides en esta orde:
  
a) Els titulars d'explotacions que cessen definitivament en l'activitat agrària, en avant cedents.
  
b) Els treballadors de les explotacions els titulars de les quals cessen definitivament en l'activitat agrària.
  
Apartat 4. Requisits dels cedents
  
Per a tindre dret a les ajudes que s'establixen en esta disposició, els cedents hauran de posseir els requisits següents:
  
a) Haver fet 55 anys d'edat, sense haver-ne fet els 65, en la data de sol·licitud. Així mateix, podran sol·licitar l'ajuda aquells que facen esta edat mínima dins de l'any civil.
  
b) Haver exercit l'activitat agrària durant els deu anys anteriors al cessament cotitzant al règim de la Seguretat Social que s'especifica en el punt 2 de l'apartat 10 de la present orde.
  
c) Haver cotitzat a qualsevol règim del sistema de la Seguretat Social un període previ tal que els permeta completar, en fer els seixanta-cinc anys, almenys quinze anys de cotització.
  
d) Trobar-se al corrent de les seues obligacions fiscals i amb la Seguretat Social.
  
e) Transmetre la seua explotació agrària, en cas de ser-ne propietari, a un o a diversos cessionaris.
  
Apartat 5. Requisits dels cessionaris agraris
  
1. Podran ser cessionaris agraris les persones següents:
  
a) Les persones físiques titulars d'explotacions agràries amb preexistència d'un any abans de la data de sol·licitud del cessament en l'activitat agrària pel cedent, quan posseïsquen els requisits següents:
  
- No haver fet els cinquanta anys d'edat en la data de sol·licitud del cessament del cedent.
  
- Posseir prou nivell de capacitació professional, per a la determinació del qual es conjugaran criteris de formació lectiva i experiència professional.
  
- Estar donat d'alta en el règim especial agrari de la Seguretat Social o en el règim especial de treballadors per compte propi o autònoms en funció de la seua activitat agrària i haver cotitzat en estos règims durant un període mínim d'un any.
  
- Exercir o passar a exercir, com a conseqüència de l'augment de dimensió de la seua explotació, l'activitat agrària a títol principal.
  
b) Els treballadors del sector agrari que no siguen titulars d'una explotació i complisquen els requisits prevists en el paràgraf a).
  
c) Els agricultors jóvens, definits en la Llei 19/1995, de 4 de juliol, de Modernització de les Explotacions Agràries, com aquelles persones majors de díhuit anys i menors de quaranta anys, que exercisquen o pretenguen exercir l'activitat agrària.
  
d) Les cooperatives i entitats associatives agràries.
  
2. En qualsevol dels casos, els cessionaris s'han de comprometre a exercir l'activitat agrària a títol principal i a mantindre l'explotació resultant de la transmissió o explotació equivalent durant un termini no inferior a cinc anys. Si abans de transcórrer els cinc anys el cessionari abandona l'activitat agrària, el cedent haurà de comunicar-ho per escrit a la direcció territorial corresponent de la Conselleria d'Agricultura, Pesca i Alimentació proposant un altre cessionari que posseïsca els requisits exigits en esta norma perquè es faça càrrec de l'explotació fins a completar almenys els cinc anys comptadors des de la data de certificació.
  
3. A l'efecte d'esta norma, en cap cas un cònjuge pot ser cessionari de l'altre cònjuge.
  
Apartat 6. Requisits dels treballadors
  
Els treballadors de les explotacions els titulars de les quals cessen en l'activitat agrària hauran de complir els requisits següents per poder ser beneficiaris de les ajudes:
  
a) Haver fet els cinquanta-cinc anys d'edat sense haver-ne fet els seixanta-cinc en la data de la sol·licitud del cedent. També podran sol·licitar les ajudes aquells que facen esta edat mínima dins de l'any civil.
  
b) Haver cotitzat a qualsevol règim del sistema de la Seguretat Social durant un període previ tal que els permeta completar, en fer els seixanta-cinc anys, almenys quinze anys de cotització, dels quals els dos últims anteriors al cessament ho han de ser sense interrupció.
  
c) Trobar-se al corrent de les seues obligacions fiscals i amb la Seguretat Social.
  
d) Haver dedicat a l'activitat agrària, almenys, la meitat del seu temps de treball durant els cinc anys anteriors al cessament.
  
e) Haver treballat a l'explotació del cedent com a mínim durant el temps equivalent a tres anys de treball a temps complet durant els cinc anys que precedixen l'inici del cessament de tal titular.
  
f) Cessar definitivament en l'activitat agrària.
  
Apartat 7. Requisits de les explotacions dels cedents
  
1. L'explotació del cedent ha de posseir els requisits següents:
  
a) Ha de tindre una dimensió mínima de 12 hectàrees tipus.
  
b) No haurà d'utilitzar més de dos unitats de treball assalariat, ni estes sobrepassar l'aportació de mà d'obra familiar. Per a estos càlculs, es tindran en compte els criteris establits en l'Orde de 20 de desembre de 2001, de la Conselleria d'Agricultura, Pesca i Alimentació, per a la millora i modernització de les estructures de producció de les explotacions agràries, així com les taules d'equivalència de les diferents orientacions productives indicades en els seus annexos.
  
c) No haurà d'haver experimentat una reducció en la superfície superior al 20 per cent en els dos últims anys anteriors a la sol·licitud del cessament anticipat, excepte quan el cessionari siga fill del titular i haja rebut, amb anterioritat al cessament, part de l'explotació.
  
Apartat 8. Requisits de l'explotació del cessionari i resultant
  
a) Si el cessionari és titular d'explotació preexistent, la dimensió mínima ha de ser de 16 hectàrees tipus.
  
b) Si el cessionari és un agricultor jove que s'instal·la amb motiu del cessament, o un treballador, haurà d'ampliar l'explotació que rep del cedent amb una dimensió mínima equivalent a 12 hectàrees tipus, dins dels quatre anys següents a la seua instal·lació.
  
c) L'explotació resultant ha de tindre una rendibilitat per UTA igual o superior al 35 per cent de la renda agrària de referència.
  
L'estudi de viabilitat que, per a cada explotació, han de realitzar els tècnics de la Conselleria d'Agricultura, Pesca i Alimentació, avaluarà, almenys, la millora de la viabilitat de l'explotació resultant en un període de cinc anys. Per a este estudi es tindran en compte els criteris establits en l'Orde de 20 de desembre de 2001, de la Conselleria d'Agricultura, Pesca i Alimentació, per a la millora i modernització de les estructures de producció de les explotacions agràries, així com les taules d'equivalència de les distintes orientacions productives indicades en els seus annexos.
  
Apartat 9. Transmissió de cedents a cessionaris
  
Per poder accedir a les ajudes previstes en l'apartat 12, hauran de complir-se les condicions següents:
  
1. En les transmissions a cessionaris agraris, el cedent ha de transmetre la base territorial de la seua explotació, així com tots els drets, quotes, quantitats de referència i concessions administratives afectes, tant a la part agrícola com a la ramadera, a una o més persones o entitats que complisquen els requisits de cessionaris agraris prevists en l'apartat 5.
  
No obstant el que s'ha establit en el paràgraf anterior, el cedent podrà continuar explotant, com a màxim, un 10 per cent de la superfície agrícola de la seua explotació, sense superar una hectàrea i una unitat de bestiar major, per a dedicar-la al consum familiar. A més a més, podrà disposar de les superfícies ocupades per construccions, sempre que les utilitze com a vivenda permanent.
  
2. Per calcular la dimensió de l'explotació del cedent i estimar el dret a l'ajuda, es tindran en compte els béns privatius i guanys d'ambdós cònjuges, sempre que este últim autoritze la cessió; en cas contrari, el cedent no tindrà dret a ajuda.
  
3. L'explotació o la part que siga propietat del cedent s'ha de transmetre, llevat, si s'escau, de les superfícies que es conserven en virtut del segon paràgraf del punt 1 anterior, en propietat, o cedir-la en arrendament per un termini no inferior a cinc anys, comptadors a partir de la resolució de l'expedient, i sempre superior al període de temps transcorregut entre la data de cessament i el moment en què el cedent faça seixanta-cinc anys. La transmissió en propietat es formalitzarà en escriptura pública. En cas d'arrendament, es formalitzarà també per mitjà d'escriptura pública o contracte privat inscrit, després de la resolució favorable de l'expedient, en el Registre Especial d'Arrendaments Rústics de la Comunitat Valenciana.
  
Quan el cedent no siga propietari de tota o part de l'explotació, haurà de resoldre els contractes que afecten l'activitat productiva de l'explotació.
  
4. Les explotacions en què cesse un treballador posseiran una capacitat d'ocupació de mà d'obra superior a 1 UTA.
  
5. Les terres cedides tant a cessionaris agraris com a no agraris, siga quin siga el seu destí, hauran d'utilitzar-se en condicions compatibles amb el manteniment o la millora del medi ambient i de l'espai rural.
  
Apartat 10. Sol·licituds de l'ajuda i documentació necessària
  
El termini per a la sol·licitud d'estes ajudes serà des de l'endemà de la publicació d'esta orde en el Diari Oficial de la Generalitat Valenciana fins a l'1 de març de 2006.
  
El cedent sol·licitarà l'ajuda per mitjà dels formularis i impresos habilitats per la Conselleria d'Agricultura, Pesca i Alimentació.
  
Per a la resolució de l'expedient serà necessària, juntament amb la sol·licitud de l'ajuda, la documentació següent:
  
1) Fotocòpia compulsada del DNI/NIF del titular i del cònjuge, si és el cas. Si no coincidix la data de naixement, s'aportarà certificat de naixement.
  
2) Informes o certificats dels òrgans competents de la Seguretat Social en què es recolliran el règim d'afiliació, els períodes de permanència en alta i la situació laboral respecte a qualsevol tipus d'incapacitat. A este efecte, seran admissibles els règims d'afiliació següents:
  
a) Règim especial agrari de la Seguretat Social per compte propi.
  
b) Règim especial de treballadors per compte propi o autònoms en funció de la seua activitat agrària.
  
c) Règim especial agrari per compte d'altri dels agricultors professionals que, en el moment de la sol·licitud, acrediten estar assalariats per una empresa agrària per mitjà de document de cotització de l'empresa a la Seguretat Social, sempre que estos agricultors, en el moment de l'acreditació dels compromisos, estiguen donats d'alta en algun dels règims de la Seguretat Social que figuren en els apartats a) o b).
  
3) Declaració de l'impost sobre la renda de les persones físiques dels tres últims anys. Si el titular que cessa ho fa amb cònjuge a càrrec i les declaracions no són conjuntes, se'n presentaran també les corresponents al cònjuge.
  
4) Identificació de la base territorial de l'explotació a transmetre per mitjà de les referències de les parcel·les i recintes agrícoles del Sistema d'Informació Geogràfica de Parcel·les Agrícoles (SIGPAC).
  
5) Acreditació de la titularitat de les superfícies i el bestiar que componguen l'explotació objecte de transmissió, la qual es farà per mitjà de qualsevol dels documents següents:
  
- El certificat o nota simple del Registre de la Propietat.
  
- L'escriptura o les escriptures públiques de propietat.
  
- La informació cadastral que, a este efecte, disposa l'òrgan instructor dels expedients. Quan esta no coincidisca amb la manifestada per l'interessat, s'admetrà com a prova certificat de la Gerència Territorial de Cadastre o nota simple de registre en cas de propietat. Tot això a nom del titular o cònjuge quan el règim econòmic de la societat matrimonial siga de guanys.
  
- El contracte escrit d'arrendament o parceria liquidat de l'impost de transmissió patrimonial corresponent.
  
- El Llibre d'Explotació Ramadera actualitzat, en el cas de transmissió de bestiar, i la comunicació del pagament de l'última prima ramadera.
  
Ateses les disposicions del Codi Civil, la data d'un document privat no es comptarà respecte de tercers, sinó des del dia en què haja sigut incorporat o inscrit en un registre públic, des de la mort de qualsevol de qualsevol dels qui el van firmar, o des del dia en què s'entregue a un funcionari públic per raó del seu ofici.
  
6) L'autorització expressa del cònjuge per a la cessió dels guanys i béns privatius que conformen l'explotació agrària que s'ha de transmetre.
  
7) El compromís del propietari de les terres cedides en cultiu al titular de l'explotació cedent relatiu a la resolució de contractes o a la transmissió de la propietat o cessió en arrendament al cessionari.
  
8) L'acreditació de la titularitat de dades bancàries per al pagament de les ajudes, per mitjà del document normalitzat de la Conselleria d'Agricultura, Pesca i Alimentació de manteniment de tercers.
  
9) La fotocòpia compulsada de la cartilla de la Seguretat Social actualitzada del titular o, si és el cas, certificat d'empadronament i declaració de l'IRPF de l'últim exercici dels membres de la unitat familiar a càrrec del cedent, a fi de justificar la mà d'obra pròpia i familiar.
  
Així mateix, el cessionari emplenarà l'annex corresponent, i caldrà la documentació següent:
  
a) En cessionaris titulars d'explotació preexistent o treballadors del sector agrari:
  
Fotocòpia compulsada del DNI/NIF.
  
Identificació de la base territorial de l'explotació d'acord amb el punt 4 d'este apartat.
  
Acreditació de la capacitat i competència professionals adequades regulades en l'Orde de 20 de desembre de 2001, de la Conselleria d'Agricultura, Pesca i Alimentació, per a la millora i modernització de les estructures de producció de les explotacions agràries.
  
Informe o certificat de la Direcció Provincial de la Tresoreria General de la Seguretat Social, en què es recolliran el règim d'afiliació a la Seguretat Social i els períodes de permanència en alta.
  
Acreditació de la titularitat de l'explotació, per mitjà de qualsevol dels documents que figuren en el punt 5 d'este apartat, excepte els treballadors del sector agrari que no siguen titulars d'explotació agrària.
  
b) En cessionaris agricultors jóvens que s'instal·len en l'activitat agrària acollint-se a les ajudes de primera instal·lació d'agricultors jóvens de l'Orde de 20 de desembre de 2001, de la Conselleria d'Agricultura, Pesca i Alimentació, per a la millora i modernització de les estructures de producció de les explotacions agràries:
  
Fotocòpia compulsada del DNI/NIF.
  
Fotocòpia compulsada de la resolució per la qual s'aprova l'ajuda o fotocòpia compulsada de la sol·licitud d'ajudes.
  
c) En cessionaris agricultors jóvens que s'instal·len sense acollir-se a les ajudes de primera instal·lació:
  
Fotocòpia compulsada del DNI/NIF.
  
Compromís de complir els requisits de la Llei 19/1995, acreditant la seua formació abans de la certificació o comprometent-se a adquirir-la abans de dos anys, i acreditar l'alta en l'activitat agrària abans de la certificació.
  
d) En cessionaris constituïts per cooperatives o entitats associatives agràries, per a la qual cosa caldrà que complisquen les condicions recollides en la Llei 19/1995, de 4 de juliol, de Modernització d'Explotacions Agràries, apartats 5 i 6.
  
Fotocòpia del CIF de l'entitat i el DNI/NIF del representant.
  
Còpia compulsada dels seus estatuts i escriptura de constitució.
  
Certificat de l'acta on conste l'acord de sol·licitar ser cessionaris de la línia de cessament anticipat en l'activitat agrària i nomenament de representant, per a efectuar la seua tramitació.
  
Apartat 11. Sol·licitud de l'ajuda del treballador i documentació
  
Podrà sol·licitar les ajudes que es regulen en esta orde el treballador d'una explotació el titular de la qual cessa en l'activitat agrària, sempre que complisca els requisits de l'apartat 6 de la present orde.
  
Amb la sol·licitud d'ajuda serà necessària, per a la resolució de l'expedient, la documentació següent:
  
- Fotocòpia compulsada del DNI/NIF.
  
- Informe o certificat de l'òrgan competent de la Seguretat Social en què e recolliran el règim d'afiliació a la Seguretat Social, els períodes de permanència en alta i la situació laboral respecte a qualsevol tipus d'incapacitat.
  
- Certificats de l'Agència Tributària i de la Tresoreria General de la Seguretat Social de trobar-se al corrent de pagaments.
  
- Declaracions de l'impost de la renda de les persones físiques de les tres últimes anualitats.
  
- Documents acreditatius de treballar en l'explotació del titular que cessa i haver-hi desenrotllat la dita activitat, almenys, durant el temps equivalent a tres anys de treball a temps complet dins dels cinc anys que precedixen l'inici del cessament del titular.
  
- En el cas de treballador sense relació de parentiu amb el cedent, hauran de constar els contractes de treball o documents acreditatius de cotització per jornades reals a la Seguretat Social dels cinc anys que precedixen l'inici del cessament del titular, a fi de comprovar que, com a mínim, s'ha treballat durant el temps equivalent a tres anys de treball a temps complet dels cinc anys anteriors.
  
Apartat 12. Règim d'ajudes
  
1. Els cedents percebran fins a arribar la jubilació definitiva i, com a màxim, fins al dia en què facen els 65 anys d'edat:
  
a) Una indemnització anual, l'import de la qual es fixa en les quantitats següents, segons les disposicions de l'apartat 10 i la disposició final primera del Reial Decret 5/2001, de 12 de gener:
  
- 6.932,40 euros, si el titular té cònjuge a càrrec seu i sempre que tal cònjuge no reba l'ajuda prevista en l'apartat 4.
  
- 5.842,32 euros, si el titular no té cònjuge a càrrec seu.
  
- 5.348,64 euros, si el cònjuge rep l'ajuda prevista en l'apartat 4.
  
A l'efecte previst en este apartat, s'entendrà que hi ha cònjuge a càrrec del beneficiari quan convisca amb este i en depenga econòmicament. No existirà dependència econòmica quan el cònjuge exercisca activitat remunerada, per compte propi o aliena, o perceba pensió del sistema de la Seguretat Social, prestació o subsidi de desocupació o qualsevol altra prestació pública anàloga.
  
b) Una prima anual complementària de 106,18 euros per hectàrea tipus que transmeta o cedisca de l'explotació, sense excedir 3.000 euros per beneficiari. Si el cedent transmet en propietat el 100 per cent de la seua propietat en l'explotació, percebrà un 20 per cent més en la prima anual complementària per hectàrea tipus.
  
2. Els cedents percebran, si és el cas, un complement anual de jubilació des del dia en què, en fer els seixanta-cinc anys, es jubilen definitivament, fins que facen els setanta anys d'edat.
  
El període total d'ajudes per jubilació anticipada i complement anual de jubilació no podrà excedir els quinze anys.
  
El complement anual de jubilació serà el resultat de sumar la indemnització anual i la prima anual complementària per hectàrees tipus esmentades en l'apartat 1, descomptant de la quantitat resultant la quantia de la seua jubilació definitiva i les quotes a la Seguretat Social del beneficiari corresponents als últims dotze mesos.
  
Si la quantia del complement de jubilació és inferior a 300,51 euros anuals, el pagament d'este complement podrà fer-se en un únic pagament anual.
  
3. Si hi ha diversos titulars de l'explotació que complixen les condicions de l'apartat 3, els imports d'indemnització, prima complementària i complement anual de jubilació prevists en els apartats 1 i 2 es repartiran entre ells proporcionalment a la seua coparticipació en l'explotació.
  
4. Els treballadors que s'acullen a les ajudes percebran una indemnització anual amb un import de 3.545,40 euros, segons les disposicions de l'apartat 10 i la disposició final primera del RD 5/2001.
  
Estes ajudes les podran percebre fins a arribar a la jubilació definitiva i, com a màxim, fins al dia en què facen els 65 anys d'edat. Només es concedirà indemnització a un treballador per explotació, tindran preferència els treballadors per compte d'altri sobre els familiars; dins d'estos, si n'hi ha més d'un, el més antic i, en cas d'igualtat, el de més edat.
  
Apartat 13. Criteris de prioritat
  
En el cas que les sol·licituds d'ajuda superen els límits pressupostaris s'aplicaran els següents criteris de prioritat:
  
1) El cedent major de seixanta anys.
  
2) El cessionari reunisca els requisits per a ser qualificat com a agricultor jove.
  
3) L'explotació s'aculla a un pla de reestructuració sectorial establit pel Ministeri d'Agricultura, Pesca i Alimentació o per la Conselleria d'Agricultura, Pesca i Alimentació.
  
4) La cessió de tota l'explotació es realitze en règim jurídic de propietat.
  
5) L'explotació del cedent estiga ubicada en zona desfavorida beneficiària de la indemnització compensatòria.
  
D'acord amb l'article 22.1 de la Llei 38/2003, es constituïx l'òrgan col·legiat que estarà compost per tres tècnics de l'Àrea de Foment i Garantia Agrària, nomenats pel subsecretari de la Conselleria d'Agricultura, Pesca i Alimentació. Este òrgan, avaluades les sol·licituds, aplicarà els criteris de prioritat anteriors i emetrà la seua proposta, que traslladarà a l'òrgan instructor. Correspondrà a la direcció territorial de la província corresponent, com a òrgan instructor, a la vista de l'anterior proposta, formular la proposta de concessió
  
Apartat 14. Règim d'incompatibilitats
  
1. La percepció de les ajudes establides en este programa és incompatible amb:
  
a) La condició de pensionista per jubilació en qualsevol règim de la Seguretat Social o sistema de pensions finançat totalment o parcialment amb recursos públics.
  
b) La condició de pensionista per invalidesa permanent, finançat totalment o parcialment amb recursos públics.
  
c) Si el beneficiari de les ajudes percep prestacions per maternitat, incapacitat temporal, incapacitat permanent en règims compatibles o altres prestacions de caràcter periòdic de la Seguretat Social, les seues quanties es deduiran de l'import de les ajudes.
  
d) Qualsevol ajuda vinculada amb l'activitat agrària que siga finançada amb recursos públics.
  
2. Són compatibles amb la percepció de les ajudes les prestacions familiars per fill a càrrec i per pensió de viudetat.
  
3. L'activitat agrària realitzada pel cedent sense fins comercials no serà subvencionable en virtut de la política agrària comuna.
  
Apartat 15. Tramitació i resolució
  
Independent del lloc de presentació de les sol·licituds, la tramitació de cada expedient s'iniciarà a les oficines comarcals de la Conselleria d'Agricultura, Pesca i Alimentació.
  
En la instrucció dels expedients intervindran les oficines comarcals de la Conselleria d'Agricultura, Pesca i Alimentació i les direccions territorials corresponents.
  
La proposta de resolució de l'expedient correspondrà als directors territorials de la Conselleria d'Agricultura, Pesca i Alimentació, els quals elevaran esta proposta al sotssecretari de la Conselleria d'Agricultura, Pesca i Alimentació qui resoldrà per delegació segons l'apartat 22 d'esta orde.
  
El termini màxim per a notificar la resolució serà de sis mesos, comptats a partir de la data de registre d'entrada de la sol·licitud. Quan els titulars complisquen els 55 anys amb posterioritat a la finalització del termini de sol·licituds, la data de la resolució serà posterior al compliment de l'esmentada edat.
  
Contra l'esmentada resolució procedirà el recurs de reposició (art. 116 i 117 de la Llei 30/1992) o bé, directament. recurs contenciós administratiu (art. 10 i 46 Llei de la Jurisdicció Contenciosa Administrativa).
  
Apartat 16. Certificació dels compromisos
  
El cedent haurà de complir el seu compromís de transmissió de l'explotació en un termini de sis mesos, comptats a partir de l'endemà a la data de recepció de la resolució, excepte petició justificada i la seua corresponent aprovació. El cedent ho comunicarà, dins d'este termini, a la Conselleria d'Agricultura, Pesca i Alimentació sent necessari per a procedir a la certificació del compliment d'estos compromisos tindre constància en l'expedient de la documentació següent:
  
1. Acreditació de la transmissió de l'explotació al cessionari, amb les condicions expressades en l'apartat 9 de la present orde. En cap cas la transmissió de l'explotació podrà realitzar-se amb anterioritat a la concessió de l'ajuda i, per això, no s'admetran documents de transmissió de titularitat anteriors a la data de la resolució de l'expedient.
  
2. Declaració de l'últim exercici d'IRPF.
  
3. Justificació del pagament de les quotes mensuals pagades a la Seguretat Social des de la sol·licitud fins a la certificació que no s'hagen aportat amb anterioritat, o certificat de la Direcció de la Tresoreria General de la Seguretat Social de trobar-se al corrent de pagament.
  
4. Declaració censal de cessament en l'activitat agrària, presentat a l'Agència Estatal d'Administració Tributària i, en el cas d'activitats que ho exigisquen, declaració de baixa en l'impost d'activitats econòmiques.
  
5. Acreditació de la transferència de tots els drets de l'explotació agrària.
  
6. Llibre d'Explotació Ramadera, si és el cas, a nom del cessionari.
  
7. En cas que el cedent tinga resolt l'expedient amb cònjuge a càrrec seu, haurà de constar que el cònjuge no està donat d'alta en cap règim de la Seguretat Social en el moment de la certificació dels compromisos. La documentació necessària per a esta justificació serà un informe de vida laboral del cònjuge i la declaració de l'IRPF corresponent.
  
La no-justificació d'este punt dins del termini establit comportaria minorar la subvenció concedida, i el cedent passaria a percebre la quantitat corresponent a cedent sense cònjuge a càrrec seu.
  
8. En cas que el cedent haja accedit a les ajudes com a agricultor professional afiliat al règim especial agrari per compte d'altri, en el moment de la certificació haurà d'estar donat d'alta en algun dels règims que figuren en els apartats a) i b) del punt 2 de l'apartat 10 d'esta orde.
  
En cas que el beneficiari de l'ajuda siga un treballador de l'explotació, hauran de constar en l'expedient en el moment de la certificació de compliment dels compromisos els documents indicats en els punts 2 i 3.
  
Les oficines comarcals de la Conselleria d'Agricultura, Pesca i Alimentació comprovaran que es complixen tots els compromisos i emetran el certificat corresponent.
  
El dret a la percepció de les ajudes aprovades tindrà efecte a partir del primer dia del mes següent a la data del compliment dels compromisos.
  
El beneficiari està obligat a comunicar a l'administració qualsevol canvi que afecte els compromisos adquirits i modifique la seua condició de beneficiari.
  
Apartat 17. Situació dels beneficiaris respecte a la Seguretat Social
  
Una vegada certificat el compliment de compromisos, els cedents i treballadors tenen l'obligació d'informar a la Direcció Provincial de la Tresoreria General de la Seguretat Social de la seua situació de beneficiaris de les ajudes al cessament anticipat en l'activitat agrària.
  
Durant el període de percepció de les ajudes regulades en la present disposició, el beneficiari estarà considerat en situació assimilada a la d'alta, amb l'obligació de cotitzar en el règim corresponent del sistema de la Seguretat Social.
  
A l'efecte de determinar-ne les quotes, s'aplicaran les bases i els tipus que en cada moment estan establits en el règim de la Seguretat Social de què es tracte. Estes quotes seran ingressades directament pels beneficiaris de les ajudes.
  
Apartat 18. Règim de control i reintegrament de les ajudes.
  
La Conselleria d'Agricultura, Pesca i Alimentació realitzarà activitats que comprendran tant controls administratius sobre les sol·licituds d'ajuda com controls sobre el terreny, per verificar el compliment de les condicions i els compromisos adquirits.
  
Els controls administratius consistiran, d'una banda, en la comprovació de les dades consignades en la sol·licitud de l'ajuda i la seua adequació amb les que es troben en poder de l'administració pública i, d'una altra, del respecte a la normativa comunitària i estatal vigent.
  
Si es produïx la defunció d'un beneficiari, els familiars estan obligats a comunicar-ho a la Conselleria d'Agricultura, Pesca i Alimentació.
  
Les persones que perceben indegudament ajudes després de la defunció d'un beneficiari estan obligades a reintegrar-les, incrementades amb l'interés legal dels diners i sense perjuí de l'exigència de responsabilitats d'acord amb la normativa vigent.
  
L'incompliment dels compromisos, tret de causes de força major degudament justificades per escrit, així com la no-col·laboració en les tasques d'inspecció, donarà lloc al reintegrament de les quantitats ja percebudes incrementades amb l'interés legal corresponent.
  
Apartat 19. Tramitació i pagament
  
La tramitació del pagament s'ajustarà a les determinacions del Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador dels gastos corresponents a la política agrària comunitària.
  
El gasto que origine l'aplicació de la present orde serà imputat al programa 714.50 de la secció 12 i, de conformitat amb les disposicions de la Llei de Pressuposts de la Generalitat Valenciana, seran de reconeixement preceptiu d'acord amb les regles pressupostàries de la Secció Garantia del Feoga i amb la planificació financera del programa de desenrotllament rural d'Espanya (programa horitzontal per a les mesures d'acompanyament) referit al període de programació 2000-2006, d'acord amb l'article 3 de la Decisió de la Comissió C (2001) 4739, de 20 de desembre.
  
Apartat 20.
  
D'acord amb l'Orde de 5 d'octubre de 2005, de la Conselleria d'Agricultura, Pesca i Alimentació, per la qual s'atribuïxen a les direccions territorials de la Conselleria les funcions d'explotació i manteniment del Sistema d'Informació Geogràfica de Parcel·les Agrícoles (SIGPAC), es tindran en compte en la concessió de les ajudes regulades en esta orde les modificacions del SIGPAC la sol·licitud de modificació del qual o les al·legacions a este s'hagen efectuat abans de l'1 d'abril de 2006, llevat de les que facen referència a canvis en la morfologia de la parcel·la.
  
Apartat 21
  
Les actualitzacions de les indemnitzacions previstes en l'apartat 12 d'esta orde es realitzaran d'acord amb la disposició final primera del Reial Decret 5/2001, de 12 de gener.
  
Apartat 22
  
Es faculta el sotssecretari de la Conselleria d'Agricultura, Pesca i Alimentació per al desplegament i l'execució de les disposicions d'esta orde i se li delega l'exercici de la competència per a resoldre les sol·licituds que es presenten a l'empara d'esta orde.
  
València, 21 de desembre de 2005
  
El conseller d'Agricultura, Pesca i Alimentació,
  
Juan Gabriel Cotino Ferrer
  
ANNEX NÚM. 1
  
TAULA DE MARGES BRUTS ESTÀNDARD (MBE)
  
Comunicació de la Comissió relativa als marges bruts estàndard (MBE) per a les diferents especulacions agrícoles (2000/C 179/01) que seran d'aplicació per al càlcul de les dimensions de les explotacions.
  
Codi Activitat productiva Euros(1)
  
D/01 Forment i espelta 449
  
D/02 Blat dur 514
  
D/03 Ségol 304
  
D/04 Ordi 330
  
D/05 Civada o avena 223
  
D/06 Dacsa en gra 1.412
  
D/07 Arròs 2.039
  
D/08 Altres cereals 430
  
D/09 Llegums
  
D/09a Llegums secs en cultiu pur per a farratge 502
  
D/09b Altres 481
  
D/10 Creïlles 3.177
  
D/11 Remolatxa sucrera 1.964
  
D/12 Plantes d'escarda farratgeres 663
  
D/13 Plantes industrials
  
D/13a Tabac 5.280
  
D/13b Llúpol 4.349
  
D/13c Cotó 2.419
  
D/13d Altres plantes oleaginoses o tèxtils
  
 i altres plants industrials
  
D/13d3- Canya de sucre
  
D/13di Llavors oleaginoses 413
  
D/13di1 Colza i llavor de nap 281
  
D/13di2 Gira-sol 334
  
D/13di3 Soia 431
  
D/13dii Plantes medicinals, aromàtiques i espècies 2.676
  
D/13diii Altres plantes industrials 413
  
D/14a Hortalisses fresques, melons, maduixes
  
 cultivades a terres de llaurada 3.397
  
D/14b Hortalisses fresques, melons, maduixes
  
 en cultius hortícoles 5.774
  
D/15 Hortalisses fresques, melons, maduixes
  
 d'hivernacle 20.140
  
D/16 Flors i plantes ornamentals (no inclosos els
  
 vivers) en cultius hortícoles 5.832
  
D/17 Flors i plantes ornamentals (no inclosos els vivers)
  
 d'hivernacle 19.272
  
D/18 Plantes farratgeres
  
D/18a Praderies i pastius temporals 232
  
D/18b Altres plantes farratgeres 421
  
D/19 Llavors i plantes de terres llaurades 1.180
  
D/20 Altres cultius de terres llaurades 413
  
D/21 Guarets sense ajuda financera
  
D/22 Guarets en règim d'ajudes sense explotació econòmica 119
  
E Horts familiars
  
F Praderies i pastius permanents
  
F/01 Praderies permanents i pastius, no inclosos
  
 els pastius pobres 62
  
F/02 Pastius pobres 1
  
G/01 Plantacions de fruiters i baies
  
G/01a Fruites fresques i baies d'espècies originàries
  
 de zones temperades 1901
  
G/01b Fruites i baies d'espècies d'origen subtropical 7613
  
G/01c Fruits de corfa 625
  
G/02 Plantacions de cítrics 3829
  
G/03 Oliverars
  
G/03a Que produïsquen normalment olives de taula 1164
  
G/03b Que produïsquen normalment olives per a oli 607
  
G/04 Vinyes
  
G/04a Que produïsquen normalment vi de qualitat 896
  
G/04b Que produïsquen normalment altres vins 670
  
G/04c Que produïsquen normalment raïm de taula 1520
  
G/04c Que produïsquen normalment panses 1520
  
G/05 Vivers 20899
  
G/06 Altres cultius permanents 1682
  
G/07 Cultius permanents d'hivernacle 20702
  
I/01 Cultius successius secundaris no farratgers
  
I/01a Cereals no farratgers 226
  
I/01b Llegums no farratgers 242
  
I/01c Llavors oleaginoses no farratgeres 283
  
I/01d Altres cultius successius de caràcter secundari 235
  
I/01d1 Altres cultius successius de caràcter secundari
  
 no farratgers
  
I/01d Altres cultius successius de caràcter secundari
  
 farratgers
  
I/02 Xampinyons 4018
  
J/01 Equins 95
  
J/02 Bovins de menys d'un any
  
J/02a Bovins de menys d'un any, mascles 88
  
J/02b Bovins de menys d'un any, femelles 88
  
J/03 Bovins mascles d'un a dos anys 141
  
J/04 Femelles de boví d'un a dos anys 84
  
J/05 Bovins mascles de dos anys i més 278
  
J/06 Braves de dos anys i més 91
  
J/07 Boví lleter 697
  
J/08 Altres bovins 238
  
J/09 Ovins (de totes les edats)
  
J/09a Ovelles 44
  
J/09b Altres ovins 23
  
J/10 Caprins (de totes les edats)
  
J/10a Femelles reproductores caprí 73
  
J/10b Altres caprins 31
  
J/11 Garrins de menys de 20 quilos (pes viu) 20
  
J/12 Porques mares de 50 quilos i més 152
  
J/13 Altres porcins 21
  
J/14 Pollastres per a carn (per cada 100 caps) 117
  
J/15 Gallines ponedores (per cada 100 caps) 463
  
J/16 Altre aviram (per cada 100 caps) 117
  
J/17 Conilles reproductores 47
  
J/18 Abelles 49
  
J/19 Altres animals
  
R/139 Bolets
  
R/334 Les altres plantes oleaginoses
  
Font: Diari Oficial de la Unió Europea C 179 de 27.06.2000